
[bookmark: _Toc211927276]Osnovni kontekst GRM-a (projektna dokumentacija)


   	Glavni cilj Mehanizma za rješavanje pritužbi/prigovora je pomoć u rješavanju prigovora i pritužbi, tj. pružanje dodatnih pojašnjenja i obrazloženja, efikasno i u odgovarajućem vremenskom roku. Konkretno, ovaj mehanizam podrazumijeva transparentan i vjerodostojan postupak za pravične, efikasne i trajne projektne rezultate. Takođe, pomaže izgradnji povjerenja i saradnje kao sastavnih dijelova konsultacija sa zajednicom, što omogućava i preduzimanje eventualnih korektivnih mjera. 
 Konkretno, ovaj mehanizam:
•	Pruža informacije pojedincima, o načinima za podnošenje pritužbi/prigovora ili rješavanje bilo kakvog spora koji bi mogao nastati tokom implementacije projektnih aktivnosti;
•	Obezbjeđuje da se odgovarajuće i  obostrano prihvatljive mjere identifikuju i realizuju na zadovoljstvo podnosioca pritužbe/prigovora; i
•	Obezbjeđuje da se izbjegne potreba za sudskim postupcima.

Mehanizam za rješavanje žalbi po ovom Projektu (Grievance Redress Mechanism- u daljem tekstu: GRM) definisan i bliže opisan je POM-om i SEP-om.
[bookmark: _Toc211927277]Zakoni i akti u Republici Srpskoj kojim se ostvaruje žalbeni mehanizam

      Zakonom o opštem upravnom postupku („Službeni glasnik Republike Srpske“, broj 13/02, 87/2007-ispravka, 50/10 i 66/18), Zakonom o upravnim sporovima (“Službeni glasnik Republike Srpske”, broj 109/05 i 63/11), Zakonom o republičkoj upravi ("Službeni glasnik Republike Srpske", broj 115/18, 111/21, 15/22, 56/22, 132/22 i 90/23), ("Službeni glasnik BiH", brој 84/22) - odluka US BiH, kojom se ukida Zakon o dopunama Zakona o republičkoj upravi („Službeni glasnik RS“ broj 15/22),  Zakonom o lokalnoj samoupravi („Službeni glasnik Republike Srpske“, broj 97/16, 36/19 i 61/21), drugim zakonima, ali i internim i pojedinačnim podzakonskim aktima i pravilnicima organa i organizacija republičke i lokalne samouprave jasno su definisani načini, metode i oblici instituta žalbe, prigovora i pritužbe, kao i mehanizma njihovog rješavanja. Zakonski imperativ je zaštita pojedinačnih prava i interesa građana Republike Srpske. 
Pod zainteresovanim stranama u ovom Projektu, podrazumjeva se, kako je navedeno u tabeli:









	Kategorija zainteresovane strane
	Definicija
	Široke grupe zainteresovanih strana identifikovanih za projekat

	Zainteresovane strane
	Pojedinci, grupe ili druga lica na koje projekat utiče ili bi mogao uticati direktno ili indirektno (stvarno ili potencijalno), pozitivno ili negativno i/ili su identifikovani kao najosjetljiviji na promjene povezane sa projektom, i koji trebaju biti veoma uključeni u identifikovanju njihovog uticaja i njihovog značaja, kao i u donošenju odluka o mjerama ublažavanja i upravljanja.
	•	Građani /grupe građana
o	Pacijenti i njihovi njegovatelji
o	Grupe zajednica, pacijenata i njegovatelja, koje će se uspostaviti u okviru TF aktivnosti
•	Pružaoci usluga
o	Rukovodioci zdravstvenih ustanova
o	Radnici u zdravstvenim ustanovama (medicinsko i nemedicinsko osoblje (uklj. radnike zadužene za zbrinjavanje medicinskog otpada)
•	Vladini akteri 

o	MZSZ
o	Fond zdravstvenog osiguranja RS
•	Izvođači radova uključujući
o	Građevinske radnike

	Ostale zainteresovane strane
	Pojedinci, grupe ili druga lica koja mogu biti zainteresovana za projekat. Ove zainteresovane strane možda neće doživjeti direktne uticaje projekta, ali treba razmatrati ili sagledavati njihove interese kao da su pogođeni projektom i/ili su to lica koji bi na neki način mogli uticati na projekat i proces realizacije projekta
	•	Vladini akteri na svim nivoima (Ministarstvo finansija RS, Institut za javno zdravstvo RS, Agencija za sertifikaciju, akreditaciju i unapređenje kvaliteta zdravstvene zaštite RS, inspekcijski organi itd.)
•	Mješovite grupe vlade/građana (savjet za zdravlje)
•	Građani/grupe građana (OCD koje rade na pitanjima zdravstvene zaštite i zagovaraju zdravstvenu ravnopravnost ugroženih grupa)
•	Međunarodni razvojni partneri i donatori (Svjetska zdravstvena organizacija, Evropska komisija, itd.)

	Populacione i nozološke grupe od posebnog socijalno-medicinskog značaja
	Lica/grupe na koja bi projekat mogao negativno uticati u većoj mjeri i/ili su ograničeniji od ostalih u sposobnosti da iskoriste prednosti projekta. Takvi pojedinci/grupe mogu biti i više isključene iz projekta ili ne biti u mogućnosti da u potpunosti učestvuju u glavnom procesu konsultacija i kao takvi mogu biti u potrebi za posebnim mjerama ili pomoći u tom pogledu. To su grupe od posebnog socijalno-medicinskog značaja utvrđene Zakonom o zdravstvenoj zaštiti Republike Srpske.
	•	Dijete do navršene 18. godine, školska djeca i studenti do kraja školovanja, a najkasnije do 26. godine;
•	Žena u procesu u vezi sa planiranjem porodice, u toku trudnoće, porođaja i materinstva do 12 mjeseci poslije porođaja, odnosno za blizance, ili treće i svako naredno dijete do 18 mjeseci poslije porođaja; 
•	Lice starije od 65 godina; 
•	Lice sa invaliditetom; 
•	Lice sa mentalnim poremećajem, klinički ispoljenim i dijagnostikovanim psihijatrijskim oboljenjem koje, u različitoj mjeri, interferira sa kognitivnim, emocionalnim ili socijalnim sposobnostima nekog lica i u različitom stepenu omota ili utiče na svakodnevno funkcionisanje; 
•	Lice bez prihoda; 
•	Lice koje ima HIV infekciju, ili koje boluje od AIDS-a, ili drugih zaraznih bolesti koje su utvrđene posebnim propisom kojim se uređuje oblast zaštite stanovništva od zaraznih bolesti; 
•	Lice koje boluje od maligne bolesti, hemofilije, šećerne bolesti, epilepsije, multiple skleroze, cistične fibroze, reumatske groznice ili progresivnih mišićnih oboljenja u koje spadaju oboljenja klasifikovana prema šiframa Međunarodne klasifikacije bolesti (G 12, G 36, G 37, G 70 i G 71); 
•	Lice u terminalnoj fazi hronične bubrežne insuficijencije;
•	Lice kojem je potrebno hitno zbrinjavanje u smislu propisa o zdravstvenoj zaštiti;
•	Lice u procesu u vezi sa davanjem i primanjem ljudskih organa, tkiva i ćelija;
•	Lice oboljelo od rijetke bolesti čiji status je utvrdio Centar za rijetke bolesti Univerzitetskog kliničkog centra RS;
•	Lice u stanju vigilne kome.

Mehanizam

Svaka osoba, koja smatra da joj pripada neko pravo, iz oblasti zdravstvene zaštite, takvo pravo može zatražiti i ostvariti pred nadležnim organima uprave ili institucijama, u zakonom propisanim postupcima, i to u: upravnom postupku koji se vodi pred organima uprave (npr. opšte, javne ustanove kao npr. ministarstva i sl.) i sudskom postupku (kroz upravni spor) koji se vodi pred sudom. Upravne postupke vode organi uprave. Sudske postupke vode nadležni sudovi. Upravni postupak se pokreće zahtjevom za ostvarivanjem nekog prava (tzv. podnesci uključujući obrasce, prijave, molbe) i žalbom. Sudski postupak (upravni spor) se pokreće tužbom. 
Upravni postupak vodi ovlaštena službena osoba organa uprave, dok se sudski postupak odvija pred sudijom odn. sudskim vjećem. 


[bookmark: _Toc211927279]Upravni postupak 

Upravni postupak je postupak kojim građanin ostvaruje neko svoje pravo ili interes pred nadležnim organom uprave u opštini, gradu, drugim javnim ustanovama i institucijama Republike Srpske.
U prvostepenom postupku zainteresovano lice traži svoje pravo iz zdravstvene zaštite iz Zakona o zdravstvenoj zaštiti ("Službeni glasnik Republike Srpske", br. 57/22 i 62/25), kod nadležne ustanove,  npr. pravo građanina na slobodan izbor doktora medicine na primarnom nivou zdravstvene zaštite, a Fond zdravstvenog osiguranja Republike Srpske razmatra zahtjev građanina i donosi prvostepeno rješenje, kojim udovoljava ili odbija podneseni zahtjev, nakon čega u drugostepenom postupku nezadovoljna stranka ima pravo žalbe na prvostepeno rješenje. 
O žalbi u drugostepenom postupku u principu odlučuje Ministarstvo zdravlja i socijalne zaštite. Rješavajući po žalbi Ministarstvo donosi drugostepeno rješenje. Nezadovoljna stranka nema pravo žalbe na drugostepeno rješenje, ali može pokrenuti upravni spor pred okružnim sudom.
Svaka stranka koja nije zadovoljna ili smatra da je oštećena donesenim prvostepenim rješenjem ima pravo da u utvrđenom roku podnese žalbu. Zakonski rok za podnošenje žalbe je 15 dana od dana dostavljanja rješenja. Zakonom se propisuje koji je organ nadležan za postupanje po žalbi i to zavisi od organa koji je donio prvostepeno rješenje . Takođe, u rješenju upravni organ je obavezan napisati kome, kako i u kojem roku se može uputiti žalba navodeći organ uprave kojem se nezadovoljna strana može obratiti (pouka o pravnom lijeku).

[bookmark: _Toc211927280]Upravni spor

Upravni spor pokreće se pred okružnim sudom u Republici Srpskoj u mjestu gdje sjedište ima organ uprave koji je donio prvostepeno rješenje. Postupak pred sudom je regulisan Zakonom o upravnim sporovima (“Službeni glasnik Republike Srpske”, broj 109/05 i 63/11). Upravni spor se može pokrenuti samo nakon što je završen upravni postupak i samo na konačno rješenje – to je rješenje na koje nezadovoljna stranka više nema prava ulagati žalbu u upravnom postupku. Rješenje mora sadržavati informaciju o tome (pouku o pravnom lijeku).
 	Takođe, stranka može pokrenuti sudski postupak (upravni spor) ako u upravnom postupku drugostepeni organ u roku od 30 dana nije donio rješenje po žalbi stranke protiv prvostepenog rješenja, a ne donese ga ni u daljem roku od 7 dana po pismenom traženju (u slučaju tzv. ćutanja uprave). Stranka pokreće sudski postupak kao da joj je žalba odbijena. Sudski postupak se pokreće tužbom. Na odluku suda, u skladu sa zakonom, stranka ima pravo dalje žalbe.

U pritužbama/prigovorima na rad zdravstvenog osoblja, pacijenti se najčešće žale na neprofesionalnu komunikaciju zaposlenih, čekanje na uslugu, a u nešto manjem obimu i na kvalitet zdravstvenih usluga. Svaka ustanova je dužna internim aktom regulisati proces pritužbi. 
  Npr. u JZU Univerzitetski klinički centar Republike Srpske (UKC RS), formular/obrazac za prigovore nalazi se na sajtu, te se može proslijediti poštom, mejlom ili donijeti lično na protokol ove ustanove, uz navođenje adrese lica koje nije zadovoljno uslugama, primjer obrasca nalazi se na linku https://www.kc-bl.com/Lat/docs/Obrazac%20za%20prigovore.pdf, dok je u drugim ustanovama, primjena uglavnom na bazi ubacivanja pisanih pritužbi u sandučiće za podnošenje primjedbi, pritužbi i pohvala, kao i mogućnost unosa istih putem Knjige za pritužbe i pohvale.

[bookmark: _Toc211927282]Implementacija GRM-a kroz Projekat, interne procedure

U hitnim situacijama, kako bi se podstaklo proaktivno uključivanje korisnika, komunikacija i dijeljenje informacija se odvija i putem masovnih medija, društvenih mreža i informativnih tabli lokalnih učesnika u Projektu, odnosno zdravstvenih ustanova, kako bi se došlo do korisnika prava i do ciljanih skupina. Sistem koji se, pored gore opisanih zakonskih procedura koristi je i apsolutna dostupnost GRMa svim akterima u Projektu kroz: telefonske linije, mrežne, pisane i telefonske kanale za pritužbe/prigovore, a sve kako bi se osiguralo širenje svih informacija u vezi s projektom, te da se pritužbe/prigovori i odgovori na iste razdvajaju i da se o njima izvještava. Mehanizam GRM, za prvi stepen je, a iz razloga najveće dostupnosti, postavio upravo primarne izvršioce prava koja bi mogla eventualno biti povrijeđena, a to su nivoi same ustanove (npr. dom zdravlja, bolnica), dok je kao drugostepeni organ u ovom postupku rješavanja žalbi nadležno MZSZ. Kontakt osoba u MZSZ, odnosno lice koje rješava kompletan sistem žalbi po ovom osnovu, a na ovom Projektu, biće izabrani Konsultant za životnu sredinu, socijalna pitanja, monitoring i praćenje projektnih aktivnosti, koji će evidentirati žalbe i osiguravati njihovu odgovarajuću obradu, ali i svaki drugi saradnik koji učestvuje u projektu i zaprimi takvu žalbu.

               RPAFIP će koristiti postojeće institucionalne mehanizme za rješavanje pritužbi/prigovora (koji se koriste za upravljanje pritužbama u vezi sa zdravstvenom zaštitom koju pružaju zdravstvene ustanove i u skladu sa važećim zakonskim i podzakonskim aktima u RS) za rješavanje svih pritužbi i zahtjeva građana u vezi sa projektom. Sistem i zahtjevi (uključujući osoblje) u vezi sa ovim mehanizmom – od registracije, sortiranja i obrade, priznavanja i praćenja, do provjere i djelovanja i na kraju povratnih informacija – ugrađeni su u ovaj mehanizam za rješavanje pritužbi. RPAFIP će se pobrinuti da je relevantno osoblje u potpunosti obučeno i da ima relevantne informacije i stručnost za pružanje telefonskih konsultacija i dobijanje povratnih informacija. Projekat će koristiti ovaj sistem kako bi se obezbijedilo širenje svih informacija povezanih sa projektom i razvrstavanje i prijavljivanje žalbi i odgovora. Prvi stepen mehanizma za rješavanje pritužbi/prigovora će biti na nivou ustanove, a drugi stepen će se rješavati na nivou MZSZ. U MZSZ će biti kontakt osoba za pritužbe/prigovore koja će evidentirati i obezbijediti odgovarajuću obradu pritužbi i omogućiti zbirno praćenje pritužbi povezanih sa projektom. 

Mehanizam za rješavanje pritužbi koji se odnosi na aktivnosti unapređenja zdravstvenog sistema rješavaće se kroz zdravstvene ustanove i postojeće kanale MZSZ za podnošenje pitanja i pritužbi. Na nivou zdravstvene ustanove, podnosilac pritužbe/prigovora može podnijeti pritužbu/prigovor direktoru zdravstvene ustanove (telefonom, pisanim putem, elektronskom poštom ili lično i anonimno). Pristup mehanizmu za rješavanje pritužbi na nivou zdravstvene ustanove biće ojačan objavljivanjem informacija o mehanizmu za rješavanje pritužbi na web stranici MZSZ. Nakon ulaganja pritužbe/prigovora, relevantna kontakt osoba sprovodiće brzu procjenu kako bi provjerila prirodu pritužbe/prigovora i utvrdila ozbiljnost iste. U slučaju hitnih pitanja kao što je nedostatak zaštitne opreme na radu, podnosiocu pritužbe/prigovora treba pružiti osnovne informacije o sljedećem koraku u roku od 48 sati. U ostalim manje hitnim stvarima, podnosilac će biti obaviješten u roku od 5 radnih dana. U slučaju anonimnih pritužbi/prigovora, konačna odluka biće objavljena na veb stranici MZSZ.  

	Sve pritužbe/prigovori i žalbe zaprimljene od građana dostavljaće se kontakt osobi u MZSZ za dalju obradu i praćenje kako je opisano u nastavku. Anonimne pritužbe/prigovori biće dopuštene i rješavaće se putem mehanizma za rješavanje pritužbi/prigovora.

Pored gore opisanih postojećih kanala za pritužbe/prigovora, bilo koja vrsta pritužbi/prigovora ili pitanja/upita koja se odnose na projektne aktivnosti mogu se dostaviti poštom, faksom, telefonom ili lično koristeći dole navedene kontakt podatke:

	Ministarstvo zdravlja i socijalne zaštite Republike Srpske,

	Resor za planiranje, analizu, finansiranje i implementaciju projekata

	Adresa: Trg Republike Srpske 1, Banja Luka

	Telefon: +387 (0)51 339 430

	Fax: +387 (0)51 339 665

Pri prijemu pritužbe/prigovora utvrdiće se sljedeće stavke:
• Vrsta pritužbe/prigovora;
• Kategorija pritužbe/prigovora;
• Osoba/služba odgovorna za razmatranje i izvršenje pritužbe/prigovora;
• Rok za rješavanje pritužbe/prigovora;
• Dogovoreni postupci.

Nakon što se utvrdi vrsta postupka, relevantno osoblje će evidentirati detalje u vezi sa postupkom u ulaznom protokolu. Podnosilac pritužbe/prigovora će primiti obavijest (telefonom ili navedenom kontakt adresom) o sljedećem:
• Puno ime osobe/službe kome je pritužba/prigovor proslijeđena;
• Pritužba/prigovor će se riješiti u roku od najviše 15 radnih dana;
• Krajnji rok i postupci se određuju u skladu sa uputstvima MZSZ za postupanje sa pritužbama/prigovorima.

Obavijest. 
Obavijesti će se evidentirati u izlaznom protokolu. Kontakt osoba u MZSZ, Konsultant za životnu sredinu, socijalna pitanja, monitoring i praćenje projektnih aktivnosti  će pomoći podnosiocu u svim fazama pritužbe/prigovora i obezbijediti da se njegovom/njenom pritužbom/prigovorom pravilno postupa.

U slučaju da podnosilac nije zadovoljan odgovorom koji proizlazi iz razmatranja pritužbe/prigovora, on/ona ima pravo na žalbu. Žalbeni zahtjev razmatra posebna Komisija za preispitivanje pritužbi/prigovora u MZSZ. Nakon razmatranja žalbe, ako građanin/korisnik nije zadovoljan rješenjem, on/ona ima pravo na pokretanje sudskog postupka ili korištenje dole navedenog sistema za pritužbe/prigovore Svjetske banke.


Praćenje i izvještavanje o pritužbama/prigovorima

Kontakt osoba u MZSZ će biti odgovorna za:
• Prikupljanje i analizu kvalitativnih podataka o broju, predmetu i statusu pritužbi/prigovora i njihov unos u jedinstvenu evidenciju pritužbi;
• Praćenje otvorenih pitanja i predlaganje mjera za njihovo rješavanje;
• Pripremanje tromjesečnih izvještaja o mehanizmu za rješavanje pritužbi/prigovora koji će se dijeliti sa Svjetskom bankom.

Kvartalni izvještaji koji se podnose Svjetskoj banci će sadržavati dio vezan za mehanizme za rješavanje pritužbi/prigovora koji sadrži ažurirane informacije o sljedećem:
• Status primjene mehanizma za rješavanje pritužbi/prigovora (procedure, obuka, svijest/dostupnost javnosti, budžetiranje, itd);
• Kvalitativni podaci o broju primljenih pritužbi (prijave, prijedlozi, pritužbe, zahtjevi, pozitivne povratne informacije);
• Kvantitativni podaci o vrsti pritužbi/prigovora i odgovora, pruženim pitanjima i pritužbama/prigovorima koji ostaju neriješeni;
• Nivo zadovoljstva preduzetim mjerama (odgovorom);
• Sve preduzete korektivne mjere.



Sistem Svjetske banke za pritužbe/prigovore

	Zajednice i pojedinci, koji smatraju da odgovor koji su dobili od MZSZ na njihov prigovor/ pritužbu nije zadovoljavajući i da i dalje na njih negativno utiče projekat koji podržava Svjetska banka, mogu podnijeti pritužbe/prigovore postojećim mehanizmima na nivou projekta ili Službe za pritužbe Svjetske banke. Služba obezbjeđuje da se primljene žalbe/prigovori odmah pregledavaju kako bi se riješili problemi povezani s projektom. Zajednice i pojedinci na koje utiče projekat mogu podnijeti svoju pritužbu/prigovor nezavisnom Inspekcijskom panelu Svjetske banke koji utvrđuje da li je šteta nastala ili bi mogla nastati kao rezultat nepoštivanja politika i procedura Svjetske banke. Pritužbe/prigovori se mogu podnijeti u bilo koje vrijeme nakon što se o problemu izvijesti Svjetska banka, a Upravi banke ostavi razumno vrijeme da odgovori. 

Za informacije kako podnijeti pritužbu/prigovor korporativnoj Službi za pritužbe/prigovore Svjetske banke, posjetite https://www.worldbank.org/en/projects-operations/products-and-services/grievance-redress-service. Za informacije kako podnijeti pritužbu/prigovor Inspekcijskom panelu Svjetske banke, posjetite https://www.inspectionpanel.org/.




